# Eesti Rahva Muuseum

# Küsimusleht nr 206

# Sõjajärgne küla

Lugupeetud vastaja!

Küsimusleht hõlmab küsimusi sõjajärgsest külast 1944. aastast 1950. aastate alguseni. See on juba kauge aeg, mõndagi on unustatud – kirjutage seda, mida mäletate. Muuseum on tänulik iga töö, ka väikese eest. Oluline on esile tuua muutusi külaelus, võrreldes sõjaeelsega. Lisaks küsimuslehele vastatule on kõik muud sellekohased andmed teretulnud. Aines on mõeldud teaduslikuks uurimistööks. Soovi korral on anonüümsus tagatud. Et tööd lähevad köitmisele, siis palun jätke lehe igast servast umbes 3 cm tühjaks.

Koostaja tänab Eesti Rahva Muuseumi kirjasaatjaid Johannes Eermanni, Heinrich Kruupi, Anny Riiski ja Hans Uba küsimuslehe täiendamise eest.

1. Vastaja ees- ja perekonnanimi.

2. Sünniaeg ja -koht.

3. Praegune elukoht.

4. Küla, mille kohta andmeid annate, sõjajärgse ja praeguse administratiivse jaotuse järgi.

5. Kui palju oli külas pärast sõda talusid?

6. Kas külas hävis sõjaajal (1941-1944. aastal, vahepealsetel aastatel) hooneid? Kas need hävisid lahingutegevuse käigus (pommitamine, suurtükituli, leekkuulid) või tahtliku süütamise tagajärjel? Kes süütasid – Nõukogude sõjaväelased, Saksa sõjaväelased, hävituspataljonlased, metsavennad või teised?

7. Kas külas ja selle ümbruskonnas oli 1944. aastal sõjategevust? Kas ja kuhu põgenesid inimesed rinde eest, kuhu varjusid? Missugune nägi küla ja selle ümbruskond välja vahetult pärast sõjategevust?

8. Kas küla meestest oli keegi Nõukogude või Saksa sõjaväes, Omakaitses, tegutses metsavennana sõja ajal või hiljem pärast sõda? Kas külaelanikest sai keegi sõjas surma?

9. Kas külaelanikke põgenes välismaale? Kes? Kuhu? Millistel põhjustel? Kas oli neid, kes lahkusid kodust ning tahtsid välismaale põgeneda, aga see ei õnnestunud? Missugune oli nende edaspidine saatus?

10.Kas külas oli sõjapõgenikke? Millal ja kust nad tulid? Kus nad elasid? Mida nad külas tegid? Kas nad töötasid taludes?

11. Kas kedagi külast represseeriti koostöö pärast sakslastega, metsavendadega? Kuidas? Kas represseeriti ka metsavendi, kes vabatahtlikult metsast välja tulid?

12. Kas lastega juhtus külas sõjaajal ja pärast sõda õnnetusi relvade ja laskemoonaga? Millises vanuses lastega toimus kõige rohkem õnnetusi? Missugused olid vigastused?

13. Milline oli talude majanduslik olukord pärast sõda? Missugused olid sõjajärgsed raskused? Kui palju oli vahetult pärast sõda külas tühjaks jäänud talusid? Kes sinna asusid (asustati)?

14. Kas külas oli ametimehi (sepp, mölder, kingsepp, metsavaht, postimees jt)? Missugused muutused olid nende töös sõjajärgsel ajal?

15. Kas ja millistelt taludelt võõrandati maad ja koduloomi? Kellele võõrandatud maa ja koduloomad anti?

16. Kas külas oli uusmaasaajaid? Kes? Kas nad olid kohalikud külaelanikud või mujalt külla tulnud? Kust? Missugused olid uusmaasaajate ja teiste külaelanike suhted?

17. Kuidas ja mis vahenditega tehti talutöid (maaharimine, külvamine, lõikus, viljapeks jm)?

18. Kas korraldati sõnnikuveo-, viljapeksu- jm talguid? Mida talgutel tehti?

19. Kuidas ja mis vahenditega püüti rannakülades kalu?

20 Kas ja milliseid kangaid kooti kodus? Milliseid rõivaid ja jalanõusid valmistati kodus? Milliseid rõivaid ja jalanõusid lasti teha? Kus? Milliseid rõivaid ja jalanõusid osteti? Kust?

21. Mis toiduaineid osteti? Kust? Mida talust müüdi? Kuhu? Kas alevi- või linnaelanikud käisid külas oma isiklikke asju toiduainete vastu vahetamas?

22. Kas taludes aeti puskarit? Kes olid tarbijad? Kas oli juhuseid, et võimud said puskariajamisest teada? Missugune oli karistus?

23. Kas ja kus tehti jaanituld? Kas esines jaanitule keelamist? Kes keelas? Kuidas peeti jõule?

24. Kirjeldage noorte kooskäimisi (simmanid, peoõhtud jm). Kus need toimusid? Kui neid enam ei peetud , siis mis võis olla põhjuseks?

25. Kuidas peeti pulmi? Kas ja kuidas tähistati sünnipäevi?

26. Millised olid külaelanike suhted kirikuga? Kas ristiti lapsi, käidi leeris? Milline oli ateistlik surve?

27. Kust ja kuidas saadi arstiabi?

28. Missugused ja kui suured olid talude maksud ja normid? Kuidas maksud ja normid muutusid? Kas oli represseerimisi maksude ja normide tasumata jätmise pärast? Missugused olid karistused?

29. Kas ja kuidas varjati kariloomi jm arvelevõtmise eest?

30. Missugused olid talude töökohustused (teetegemine, raudtee taastamine, metsalõikus, küüdikohustus jm)? Kuidas neid täideti? Kas oli represseerimisi töökohustuse täitmata jätmise pärast?

31. Kas pidite võtma riigilaenu obligatsioone? Kui suure raha eest? Kuidas obligatsioone levitati?

32. Kas külas esines röövimisi? Kes röövisid? Kus? Millal? Mida rööviti?

33. Kas külas käis kotipoisse ja kerjuseid? Millal? Kes need olid? Mida kerjati? Kuidas nendesse suhtuti?

34. Kes oli külavolinik? Mis olid tema kohustused? Kuidas ta käitus külaelanikega? Kuidas külaelanikud suhtusid külavolinikusse?

35. Kus oli vallamaja? Kes olid valla täitevkomitee töötajad, mis olid nende kohustused? Kes oli täitevkomitee esimees? Kuidas täitevkomitee töötajad ja esimees käitusid külaelanikega? Kes oli valla partorg? Mida ta tegi? Missugused olid partorgi ja külaelanike suhted?

36. Kas külas ja selle ümbruskonnas moodustati rahvakaitse salku? Kes seal olid? Mida tegid rahvakaitsemehed?

37. Millal asutati külanõukogu? Kus see asus? Kes olid külanõukogu koosseisus? Kes oli külanõukogu esimees? Kuidas ta käitus külaelanikega?

38. Kuidas suhtuti Jalta ja Potsdami konverentsi otsustesse?

39. Missugused olid sõjajärgsed lootused Eesti vabanemiseks? Kas oodati sõda? Kas oodati “valget laeva”? Kui teate sõjajärgseid kuulujutte, kirjutage.

40. Kas külas ja selle ümbruskonnas oli metsavendi? Kas metsavendadel oli relvastatud kokkupõrkeid? Kellega? Kus? Kust hankisid metsavennad toiduaineid?

41. Kas külas oli arreteerimisi? Keda, millal ja miks arreteeriti? Kas oli kohtumõistmisi külaelanike üle? Mille eest? Missugused olid karistused?

42. Kas külas tehti talusid kulaklikeks majapidamisteks? Millal? Kuidas see toimus? Mis süüks pandi? Missugused olid maksud ja normid kulaklikes majapidamistes?

43. Kas ja keda küüditati külast 1949. aastal? Missugused oli meeleolud pärast küüditamist? (ERM on välja andnud küsimuslehe nr 200 “1949. aasta küüditamine, elu asumisel”.)

44. Kuidas toimus kolhoosi moodustamine? Kes organiseeris kolhoosi asutamist? Millal? Mis olid kolhoosi astumise põhjused?

45. Missugused olid kolhoosi esimesed aastad? Missugune oli töösse suhtumine? (ERM on välja andnud küsimuslehe nr 173 “Eesti kolhooside rajamisest ja algusaastaist”.)

46. Kas kolhoosis korraldati peoõhtuid? Mida seal tehti?

47. Kas esines kolhoosnike represseerimisi? Kuidas? Mis põhjustel?

48. Kas külast värvati noori kutsekoolidesse? Millal? Kuhu? Kas esines värbamise eest põgenemisi?

49. Milliseid ajalehti ja ajakirju telliti ning loeti?

50. Kui teate sõjajärgseid võimuvastaseid pilalaule ja -lugusid, kirjutage. Kuidas need levisid?

51. Kas esines juhtumeid, et pilalaulude ja -lugude eest karistati? Keda? Kuidas?

52. Kas külas oli raadioid? Missugused need olid? Mis saateid kuulati? Millal hakati kuulama “Ameerika Häält” ja teisi läänest edastatavaid eestikeelseid raadiosaateid? Kuidas nendesse suhtuti?

November 1999

Edgar Saar